section_heading: Opis dobra
paragraph_text: Vrijeme nastanka: 17. – 18. stoljeće. Kapela sv. Mihovila sa sklopom kuća se nalazi u zaselku Ujevići, u naselju Krivodol, u općini Podbablje. Obiteljsku kamenu pravokutnu jednobrodnu kapelu je 1779.god. dao sagraditi domaći svećenik don Grgo Ujević. Glavno pročelje ima centralno smješten portal, iznad kojeg je jednostavna rozeta bez ukrasa, a završava jednodijelnom preslicom na zvono. Unutrašnjost je presvođena bačvastim svodom, a na stražnjem zidu u niši iznad oltara se nalazi drveni polikromni kip Bogorodice s Djetetom. Sačuvan je i izvorni inventar: mjedeni svijećnjaci i kandilo te barokno/rokoko crkveno ruho. Istočno i južno od kapele nalazi se sklop kuća s dvorištima na različitim nivoima te bunarom, koji s kapelom tvori ambijentalnu cjelinu kulturno povijesne vrijednosti.